text: Barnevogn og sele skal undersøges efter døds-ulykke i dagplejen
  25 maj 2011 kl. 17.59
  Politiets kriminaltekniske afdeling og Sikringsstyrelsen skal nu undersøge sele og barnevogn nærmere efter tragisk dødsfald i dagplejen i Sønderborg.
   
  I sidste uge døde en lille dreng i dagplejen i Broager. Sønderborg Kommune har i dag fra politiet fået oplyst, at dødsårsagen må antages at være kvælning i forbindelse med uheldig lejring.
  På baggrund heraf vil politiets kriminaltekniske afdeling i samarbejde med Sikringsstyrelsen undersøge sele og barnevogn nærmere.
   
  Mens resultaterne heraf afventes, vil forvaltningen i Børn og Uddannelse nedsætte et hurtigt arbejdende udvalg, der drøfter og vurderer de interne procedurer og retningslinjer indenfor dagplejen.
  - Vi ønsker i et samarbejde med fagfolk at drage læring af denne tragiske ulykke, oplyser direktør Jette Østergård, Sønderborg Kommune.
  